Padtoets: Dié karretjie skitter in sy eenvoud | Maroela Media
Die Suzuki Celerio. Foto: Verskaf
Vir die meeste mense is ŉ motor letterlik ŉ vorm van vervoer. Dit moet goedkoop wees, maklik om te bestuur en belangrikste van alles – lig op brandstof. Vir ŉ klein persentasie van die bevolking is vuurvretende V8’s hul droom, maar die meeste mense soek net ŉ karretjie.
Suzuki is ŉ handelsmerk wat tans die een toekenning na die ander opraap. Hulle bly getrou aan wat Suzuki goed doen – eenvoudige, klein rygoed. Die kleinste, die Celerio, is ietwat van ŉ verrassing vir my. Gewoonlik is ŉ mens geneig om met minder tevrede te wees, want dis goedkoop. Wat die Celerio betref is dit egter nie die geval nie.
Die binneruim van die Suzuki Celerio. Foto: Verskaf
Die Suzuki Celerio het ŉ eenvoudige luikrugontwerp – maar is glad nie lelik nie. Tot sy klein wieletjies lyk nie buite verhouding tot die res van die voertuig nie. Die binneruim is doelgerig uitgelê, sonder enige foefies. Die spasie binne is indrukwekkend as ‘n mens die voertuig se dimensies in ag neem.
Daar is tot ŉ paar oulike luukshede in die Celerio. Daar is kragstuur, elektriese vensters, Bluetooth, twee lugsakke en ABS. Drie dekades gelede was sulke funksies net op ŉ Mercedes-Benz S-Klas te vinde.
Waar die Celerio’tjie vir my uitblink is met sy dryfstelsel. Daar is ŉ puik 998 cc atmosferiese driesilinderenjin gekoppel aan ŉ doodgewone 5-spoed handrat. Kyk, ek sê dit nog altyd, en sal dit weer hier herhaal: Suzuki maak vir my tans van die lekkerste enjins. Ek sluit die nuwe kleinkapasiteit turbo-enjins hierby in. Suzuki se kragkurwe en versnellerreaksie is puik gekalibreer. Jy kan regtig rustig rondploeter in die verkeer sonder ŉ gestamp en stoot, en indien jy haastig wil wees, gaan ŉ rat of twee terug en laat die toere bo 4 500 r/min klim, dan voel die Celerio net so sterk soos enige nuwe turbo-kontrepsie. Die enjintjie bied 50 kW en 90 Nm, heel voldoende vir dié soort voertuig.
Die vering en ritgehalte op die Celerio beïndruk ook. ŉ Mens moet onthou dat die Celerio ŉ piepklein asafstand het, so die feit dat hy so rustig en stabiel ry op die snelweg is voorwaar ŉ prestasie. Ja, die kattebak is nie reusagtig nie, maar dit is regtig ŉ intreevoertuig vir jong mense wat net begin, of mense wat afskaal en nie meer kinders het om rond te karwy nie.
As ŉ mens dink aan stapelmodelle uit die verlede soos die Golfie, Uno en Atoz … dit was klein tjorre wat goeie waarde gebied het. In dié klas, sal ek sê jou R156 000 kan nie ŉ beter splinternuwe voertuig koop nie.
Gaan toetsbestuur beslis een, jy sal moontlik net so beïndruk wees soos ek.
Celerio 1.0 GA R139 900
Celerio 1.0 GL R156 900
Celerio 1.0 GL outo R170 900
Renault Kwid 1.0 Dynamique 50kW/ 91Nm 4.7ℓ/100km 5 jaar/ 150 000km waarborg R141 900
Datsun Go+ 1.2 Lux 50kW/ 104Nm 5.2ℓ/100km 3 jaar/ 100 000km waarborg R142 700
Kia Picanto 1.0 Street 49kW/ 95Nm 5ℓ/100km 5 jaar/ onbeperkte km waarborg R155 495
Hyundai Grand i10 48kW/ 94Nm 5.4ℓ/100km 5 jaar/ 150 000km voertuigwaarborg
7 jaar/ 200 000km dryfstelselwaarborg R162 900
Mahindra KUV100 Nxt 1.2 K4 61kW/ 115Nm 5.9ℓ/100km 3 jaar/ 100 000km voertuigwaarborg
5 jaar/ 150 000km dryfstelselwaarborg R163 999
Honda Brio 1.2 Trend 65kW/ 109Nm 5.6ℓ/100km 5 jaar/ 200 000km waarborg
2 jaar/ 30 000km diensplan R164 200
Toyota Aygo 1.0 53kW/ 93Nm 4.3ℓ/100km 3 jaar/ 100 000km waarborg R168 500
VW take uP! 55kW/ 95Nm 4.6ℓ/100km 3 jaar/ 120 000km waarborg R171 200
Dié segment is nogal wydverspreid. Die Renault Kwid en Datsun Go is beslis goedkoper, en ŉ mens voel dit. Die Kia Picanto en Celerio is die naaste mededingers en gaan hard vuis slaan met mekaar. Ek sit die duurder mededingers by, maar dié segment is regtig prys sensitief. Ek dink die Celerio is ŉ puik waarde proposisie.
Die kattebak van die Suzuki Celerio is nie groot nie, maar heeltemal voldoende vir ŉ intreevoertuig. Foto: Verskaf
Ek is ‘n baie groot Suzuki “fan”, maar sal beslis neimand aanraai om die outo te koop nie. Dit is ‘n AMT wat basies ‘n handrat is wat self ratte wissel. Klink goed nè? Totdat jy hom bestuur en besef dat as jy stop, gaan die ratkas in neutraal in. As jy wil weg trek dan loop die motor eers 5 meter agtertoe of voorentoe (hang van pad af), voordat die ratkas ‘n rat haak. Dit is ‘n “scary” oomblik, vir jou as bestuurder en die bestuurders voor en agter jou!
Suzuki, sit asb normale kragomsetter outo ratkaste terug in julle voertuie!
Die pryse van nuwe motors is skandalig. Om te dink die kleinste, pieperigste motors kos al meer as R150000. Iewers vanuit die motorbedryf, word Jan Alleman vir n helse “ride” gevat.
Dinkvoorjypraat · 11 maande gelede
Seker die motorbedryf se skuld ook dat petrol, melk en brood ook so duur is…
Nita en “Dinkvoorjypraat” ,die regering vat 45% van ‘n nuwe voertuig se prys as belasting.Min mense wil dit glo.Dis ‘n feit.So ‘n R150,000 voertuig se regte prys is dus R82500 !So word ons in SA uitgebuit.
Karre het belaglik duur geword, hoe groot of klein dit is. Iewers maak iemand lekker geld uit ons uit.
Ons het nou vier Suzuki’s in die familie. Baie tevrede met die produk. Dis nou wel die duurder en groter modelle as die Celerio nl . 2 SX4 en 2 Vitara’s. Daar sal moontlik binnekort nog meer Suzi’s bykom.